Stori 84: Ensel i Go Lukim Maria
DISPELA naispela meri em Maria. Em i meri Israel, na em i stap long taun Nasaret. God i save olsem em i gutpela meri tru. Olsem na em i salim ensel Gebriel i go toktok wantaim Maria. Yu save Gebriel i kam givim wanem tok long Maria? Orait nau yumi ken stori long dispela.
Gebriel i tokim Maria: ‘Gude, meri. Jehova i belgut long yu na em i stap wantaim yu.’ Bipo Maria i no bin lukim dispela ensel. Em i tingting planti, long wanem, em i no save long as bilong tok bilong ensel. Tasol kwiktaim ensel i mekim Maria i stap bel isi.
Em i tok: ‘Maria, yu no ken pret. Jehova i belgut tru long yu. Olsem na em bai mekim wanpela gutpela samting long yu. I no longtaim na yu bai karim wanpela pikinini. Na yu mas kolim nem bilong em Jisas.’
Gebriel i tok moa olsem: ‘Dispela pikinini bai gat biknem, na bai ol i kolim em Pikinini Bilong God Antap Tru. Jehova bai putim em i stap king olsem Devit. Tasol Jisas bai stap king oltaim, na kingdom bilong em i no inap pinis!’
Maria i tok: ‘Olsem wanem bai dispela samting i kamap? Mi no marit yet. Mi no bin i stap wantaim wanpela man, na olsem wanem bai mi karim pikinini?’
Gebriel i tok: ‘Holi spirit bai i kam long yu. Olsem na ol bai kolim dispela pikinini olsem Pikinini Bilong God.’ Na em i tokim Maria: ‘Tingim wanblut bilong yu, Elisabet. Ol man i tok em i lapun pinis na em i no inap kamapim pikinini. Tasol klostu nau bai em i karim wanpela pikinini man. Olsem na i no gat wanpela samting em God i no inap mekim.’
Maria i tok: ‘Mi wokmeri bilong Jehova! Em i ken mekim long mi olsem yu tok pinis.’ Na ensel i lusim em.
Maria i hariap i go bilong lukim Elisabet. Taim Elisabet i harim nek bilong Maria, bebi i stap long bel bilong Elisabet em i amamas na kalap. Spirit bilong God i pulap long Elisabet, na em i tokim Maria: ‘Yu gat blesing i winim blesing bilong olgeta arapela meri.’ Maria i stap wantaim Elisabet inap 3-pela mun, na bihain em i go bek long Nasaret.
Ol i makim pinis Maria bilong maritim Josep. Tasol taim Josep i save olsem Maria i gat bel, em i ting em i no ken maritim Maria. Orait nau ensel bilong God i tokim Josep: ‘Yu no ken pret long kisim Maria olsem meri bilong yu. Long wanem, God yet i bin givim dispela pikinini man long em.’ Olsem na Josep i maritim Maria, na tupela i wetim Jisas i kamap.
Luk 1:26-56; Matyu 1:18-25.
Ol askim
- Dispela meri long piksa em i husat?
- Gebriel i tok wanem long Maria?
- Gebriel i stori olsem wanem long Maria long em bai karim wanpela pikinini maski em i no bin stap wantaim wanpela man?
- Wanem samting i kamap taim Maria i go lukim wanblut bilong em Elisabet?
- Josep i ting olsem wanem taim em i save olsem Maria i gat bel? Tasol bilong wanem em i senisim tingting bilong em?
Sampela askim moa
- Ritim Luk 1:26-56.
Taim God i kisim laip bilong Pikinini bilong em long ples spirit na putim long bel bilong Maria, Luk 1:35 i tok wanem bilong helpim yumi long save olsem sin bilong Adam i kalap long dispela pikinini o nogat? (Hag. 2:11-13; Jo. 6:69; Hi. 7:26; 10:5)
Olsem wanem ol i givim ona long Jisas paslain long mama i karim em? (Lu. 1:41-43)
Maria i mekim wanem gutpela pasin em ol Kristen i kisim ol gutpela wok long nau ol i ken bihainim? (Lu. 1:38, 46-49; 17:10; Snd. 11:2)
- Ritim Matyu 1:18-25.
Tru ol i no kolim nem Emanuel long Jisas, tasol olsem wanem i stap bilong em olsem wanpela man long graun i truim mining bilong dispela nem? (Mt. 1:22, 23; Jo. 14:8-10; Hi. 1:1-3)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn